عبد العزيز بن الحسن، سلطان المغرب ما بين 1894 و 1908. تزاد ف1878 ففاس. تولا العرش بعدالوفاة دباه لحسن للول و عمرو غير 16 عام. حتا ل1900 كان الحاكم الفعلي د المغرب هو لوزير لأعضم با حماد بن موسى. الفترة للولا د الحكم ديالو ما بين 1894 و 1900 كان باحماد هو لحاكم الفعلي و قدر يضمن واخد الاستقرار النسبي فالمغرب.من بعد الوفاة دباحماد عبد العزيز خدا السلطة الفعلية. عبد العزيز حاول يقوي الدولة ديالو من خلال الزيادة فالضرائب لكن هاد القضية لقات معارضة كبيرة و مقدرش ينفذها. و بسباب هادشي ولا تيتسلف بزاف من الاروبيين للي زاد من حجم التدخل ديالهم فالمغرب. تدخل الاروبيين خلا الشعبية ديالو ضعيفة بزاف. عام 1906 الدول الاروبية غادي تجمع فالجزيرة الخضرا فاسبانيا مع المغرب و عبد العزيز غادي يوافق على تدخلها فادارة موانئ المغرب, و تفرض عليه انشاء بنك مغربي للي تيتحكمو فيه اروبيين و يبقا يسلف المخزن. مؤتمر الجزيرة الخضرا غادي يكون بداية النهاية ديال الحكم ديالو حيت غادي يلقا معارضة كبيرة من طرف المغاربة و يكون السبب فانقلاب خو عبد العزيز مولاي عبد الحفيظ عليه. عبد العزيز غادي يتوفى فطنجة سنة 1943.